b'\n_START_ARTICLE_\nJo\xc5\xbeef Mercina\n_START_SECTION_\n\xc5\xbdivljenje in delo\n_START_PARAGRAPH_\nPo kon\xc4\x8dani ljudski \xc5\xa1oli je postal vajenec v trgovini v Seno\xc5\xbee\xc4\x8dah in tu ostal do vpoklica v italijansko vojsko. Po kapitulaciji Italije se je septembra 1943 vrnil domov v Koprivo in se pridru\xc5\xbeil partizanom v Kosovelovi brigadi. Oktobra 1943 so ga dodelili centralnemu okro\xc5\xbenemu komiteju Komunisti\xc4\x8dne partije Slovenije za Kras. Tu je z Miroslavom Pahorjem urejal Tedenski pregled dogodkov in dnevne Radijske vesti. Po osvoboditvi je delal kot tajnik okraja Se\xc5\xbeana, nato je postal sekretar okro\xc5\xbenega komiteja Komunisti\xc4\x8dne partije Slovenije v Tr\xc5\xbei\xc4\x8du. Po okrevanju po prestani operaciji je postal direktor konzorcija gostilni\xc4\x8darjev za Trst in okolico, kasneje pa vodja avto-parka na Hrva\xc5\xa1kem. Januarja 1951 je postal pomo\xc4\x8dnik direktorja v tovarni Pletenin v Se\xc5\xbeani, avgusta istega leta pa se je zaposlil v tedanjem okrajnem skladi\xc5\xa1\xc4\x8du v Se\xc5\xbeani, ki se je kasneje preimenovalo v podjetje Preskrba. Leta 1955 je pri Preskrbi postal vodja komerciale in na tem delavnem mestu ostal do upokojitve 1975. Mercina je bil vsa leta po osvoboditvi aktiven \xc4\x8dlan raznih politi\xc4\x8dnih odborov v Komnu in Se\xc5\xbeani. Prejel je ve\xc4\x8d priznanj in odlikovanj.'